Године 2009, за Песму Евровизије у Москви, за представника Грчке, Сакиса Руваса, написао је три песме "Out of control", "Right on Time", и "This is our night", са којима се певач представио на националној селекцији. Као најбоља, изгласана је песма "This is our night", која је у финалној вечери Евровизије заузела 7. место (када би се узели у обзир само гласови публике, укупан пласман би било 5. место). Године 2010, композитор је био у жирију грчке верзије "Идола". 2013, написао је песму "Hold Me" за представника Азербејџана, Фарида Мамадова, који је у финалу заузео 2. место са освојена 234 поена, што такође представља и највећи број поена које је ова земља освојила на овом такмичењу, добивши 10 дванаестица. Контопулос је такође један од два композитора који су радили на песми сестара Толмачев, "Shine", а чији је свеукупни пласман на Евровизији 2014. у Копенхагену било 7. место.